**Vapaaehtoistyö osana yhteiskuntavastuuta**

Yhteiskuntavastuun merkitys korostuu kriisiaikoina. Näin on käynyt myös Nordeassa ja vastuullisuus on noussut korona-aikana todella tärkeään rooliin. Vastuullisuudella on myös suuri vaikutus pankin asiakkaisiin ja mainekuvaan. Tämän ovat todistaneet myös tehdyt tutkimukset, kuten ESPI Ratingin huhti- ja toukokuussa 2020 tekemä COVID-19-kriisin jatkotutkimus. Asiakkaidemme luottamus Nordeaan on sen mukaan kasvanut suhteessa muuhun pankkitoimialaan, ja asiakkaat kokevat Nordean olevan nyt yhteiskuntavastuullisempi ja luotettavampi kuin muut pankit.

Vastuullisuustyö on konkreettisia tekoja – puheet ja kirjoitukset eivät tässä asiassa riitä. Nämä teot voivat olla pieniä tai suurempia ja niiden pitää tuottaa hyvää niin niiden kohteille kuin tekijöille. Nordea tekee vastuullisuustyötä usein eri yhteistyökumppaneiden, kuten Talous ja nuoret TAT ry:n, Diakonissalaitoksen, PLAN International -järjestön, 4H-yhdistyksen ja ENTER ry:n kanssa.

Nordea palkittiin alkuvuodesta 2020 Sponsorointi ja Tapahtumat ry:n Vuoden sponsoriteko-palkinnolla. Tämän lisäksi Nordea voitti myös yleisöäänestyksen. Kyse on merkittävästä tunnustuksesta Nordean yhteiskuntavastuutyölle, jota ovat käytännössä toteuttaneet tuhannet Nordean vapaaehtoiset.

Näillä vapaaehtoisilla on aitoa auttamisen halua, ja hyvän tekeminen palkitsee niin sen tekijän kuin kohteena olevan tahon. Filosofian Akatemian Frank Martela ja Karoliina Jarenko kutsuvat tätä ”draiviksi” samannimisessä kirjassaan. Tämä muodostuu heidän mukaansa vapaaehtoisuudesta, kyvykkyydestä, yhteenkuulumista ja hyväntekemisestä. Vapaaehtoiset saavat vaihtelua ja uusia haasteita arkiseen tekemiseensä.

Tätä vaihtelua ovat monet nordealaiset vapaaehtoiset kokeneet viime vuosina. He ovat olleet mukana muun muassa lasten ja nuorten talousosaamisen kehittämisessä, PLAN-nuoren työpajoissa ja SLUSH Takeoff -tapahtumassa. Myös eri puolilla Suomea olevat Yrityskylät ovat tulleet heille tutuiksi. Pitkän linjan pankkilaiset ovat näin saaneet kokea jotakin uutta ja ainutkertaista oman työnsä ohessa.

Kevään 2020 toteutettiin Oman talouden eväät -etätyöpajoja eri puolilla Suomea oleville ala-ja yläkouluille. Kyse ei ole luennoista, vaan etätyöpajojen toteutus perustuu arkisten talousasioiden tietovisapohjaiseen käsittelyyn ja interaktiiviseen keskusteluun. Palautteet näistä etätyöpajoista ovat olleet huippuluokkaa ja monet opettajat ovat toivoneet näille työpajoille jatkoa tulevan syksyn aikana. Nordea vapaaehtoiset ovat todenneet, että omalla vapaaehtoistyöllä on aikaansaatu merkityksellisiä ja tärkeitä kohtaamisia.

Nordea jatkaa panostusta raha- ja taloustaitojen kehittämiseen: uusi Rahataitotesti lanseerattiin toukokuussa 2020. Testin avulla saa tietoa ja vinkkejä omien raha-asioiden hoitoon vaikuttavista tekijöistä ja tämä auttaa tekemää parempia valintoja tulevaisuudessa. Taloussankari-peliä ollaan uudistamassa vapaaehtoisten voimin ja jännittävä loppukilpailu on tulossa joulukuussa 2020, samoin kuin SLUSH Takeoff -tapahtuma ensi syksynä – sekin vapaaehtoisvoimin.

Työnantajani on luvannut jokaiselle nordealaiselle kaksi palkallista työpäivää vapaaehtoistyön tekemiseen, kun se liittyy edellä mainittuihin tekemisiin. On ollut mahtavaa todeta, että rohkeita vapaaehtoisia on löytynyt kasvamassa määrin.

Kiitokset heille kaikille!

*Ahti Kilpeläinen*

*yhteiskuntavastuuasiantuntija*